
Prolog

 

Svetten lå tett over huden hans. Han hostet hest. Rallende. Slimet hadde samlet seg i halsen. Bak kluten som var stappet hardt inn i munnen. Han forsøkte å tygge tøyfillen sammen og spytte den fra seg, men den var presset så langt inn at han nesten ikke kunne bevege de utspilte leppene.

Det dunket kraftig i tinningene. Som slag. Rytmiske. Lyset fra taklampen skar inn gjennom det tynne stoffet som dekket ansiktet hans. Sammen med smertene og den metalliske smaken som fylte ham til bristepunktet fikk lyset en kvelende kvalme til å skvulpe i magen hans. Pusten gikk i korte hiv. Anstrengt. Han følte luften støtvis. Forsøkte å svelge spyttet som samlet seg i seige klumper i halsen. Svelget igjen. Presset leppene hvite mot knebelen i munnen.

Alt dreide rundt. Kvalmen bet så han måtte knipe igjen i svelget og holde pusten for ikke å gi etter og brekke seg bak kluten.

Han torde ikke røre seg. Smertene i hendene var for sterke, og hver gang han beveget seg, jog skarpe stråler fra spikerhullene i håndflatene opp gjennom armene og dypt inn bak øynene, hvor alt raste sammen.

Luften rev i nesen. Det klemte og sprengte i lungene og hodet. Han hadde ikke nok luft. Halsen snørte seg i kramper. Musklene forsøkte å trekke inn oksygen, men det var ikke noe annet enn spytt og slim.

En hul knurring trengte ut gjennom halsen da han kjente et kaldt knivblad gli opp langs magen og sprette opp skjorten og genseren helt opp til halsen.

Tårene trillet ned gjennom skjegget. Ikke gjør det, ba han. Ikke drep meg. Men ikke et ord slapp ut. Bare knurrende, druknede lyder.

Det gikk et søkk gjennom kroppen hans da en finger rolig tegnet en strek oppover det spente mageskinnet. Smertene fra hendene trengte dypt inn i ham, men bare i de få sekundene som hang tause i tiden, før han i en bunnløs skjelving kjente knivbladet skjære en bred, sviende kløft opp gjennom magens hud og vev til det støtte mot brystbeinet og ble bremset. Stålet knaste mot knokkelen. Alt ga etter i den anspente kroppen hans. Huden. Vevet. Livet. Han brølte gurglende og stanget bakhodet hardt i gulvet, mens han rev og slet i de fastspikrete, blodige hendene. Snørret boblet opp i nesen og sperret for luften. Kluten blødde i munnen. Lyset skrek. Forsvant. Skrek.


Mareritt

SINNATTUPILUK


Kapittel 1

Nuuk, 7. august 2014

 

Den røde bilen kom ut av ingenting, og i samme øyeblikk som den høyre forskjermen på den traff Golfen, ble begge bilene revet ut av kurs og slengt inn i hverandre. Den blå Golfen krenget bakover og ned mot veien, mens den slitte Mercedesen dunket nesen i asfalten og lot seg løfte opp som en tom blikkboks. Kraften fra et nytt slag mot bakenden på Golfen fikk den røde Mercedesen til å forandre retning på vei opp, så den roterte inn mot veien igjen i stedet og dundret ned på det blå taket med full kraft. Golfen ga etter og klappet sammen på høyre side, mens karosseriet holdt stand på den venstre. Den gamle Mercedesen fortsatte fallet og støtte så hardt mot autovernet at en del av jernkonstruksjonen rev seg løs og flerret opp siden på bilen. Golfen gled skrått av veien og ned en skråning før den tippet over på siden. Motoren var kvalt og all lyd hadde forstummet. I Mercedesen skrek en mann voldsomt. Det var ingen ord. Ikke noe språk. Bare skrik. I Golfen stirret en blek mann inn i øynene på en kvinne. Hun lå fastklemt mellom det smadrete taket og de forskjøvne bunnplatene i bilen. Mannen var presset fast mellom setet, selen og en hvesende airbag. Kvinnens airbag var borte. Sprettet opp og tømt. Mannen blødde fra en rekke sår i hodet. Kvinnen blødde mest innvendig. Han rakte hånden ned mot henne, men hun tok den ikke. Kroppen hennes var slapp. Blikket på vei vekk. Jordbunnen var en smal stripe under dem. Hånden hans strøk henne over kinnet. Øynene hennes var der ennå. De var fastlåst i hans. Krøp inn dit hvor alt gikk i stykker og begynte å sive ut av ham. Ned over henne. Hånden hans gled videre til magen hennes. Langs den runde hvelvingen. Jenta. Barnet der inne. Kvinnens øyne forsvant. Alt forsvant.

Matthew slo teppet av seg med et skrik. T-skjorten var gjennomvåt av svette og klistret seg til kroppen. Med en knurring dypt nede i brystet rev han den av seg og kastet den fra seg på gulvet ved siden av teppet. Han kunne kjenne den skarpe lukten av sin egen søvn og gikk med raske skritt fra sofaen og bort til balkongdøren.

Ute lå kveldsdisen tett. Han kjente duften av havet og fuktigheten som gjemte seg der ute i den kjølige nordatlantiske tåka, mens han dro opp en røykpakke. Den var varm og skjev etter at han hadde ligget og svettet med den i lommen. Han stappet en sigarett i munnen og tente den. Kneppet opp jeansen og sparket den av seg. Det samme med boksershortsen. Alt var stinkende fuktig og klamt.

Røyken sivet ut mellom leppene hans. Gled ned over ansiktet og den nakne kroppen. Gikk i ett med tåka. Som han selv. «Du er et skyggebarn,» hadde moren sagt til ham da han var gutt. «Du er så blek at du går i oppløsning i tåka.»

Disen fra det kalde havet rundt neset som bar Nuuk, smøg seg rundt ham. Kulden kilte ved huden hans. Fikk hårene til å reise seg. De tynne, lyse hårene på armene og beina. Fuktigheten tok tak i dem. Han pustet ut.

Han hadde problemer med å sove. Kunne ikke få fred for marerittene sine. De lå der alltid og ventet, og når han gled inn i søvnen, hev de seg over ham og rev ham i stykker. Natt etter natt. Måned etter måned. De samme marerittene. De samme øynene. Dypt inn i hans. Døden.

Sigaretten fant veien til leppene en siste gang, før han slapp den og så den dumpe ned i en glasskål full av en grumsete grøt av flere hundre sneiper og regnvann.

Et sted bak ham summet mobilen. Han tok opp buksene sine og fisket den frem. Det var redaktøren.

«Matt! Hei, det er meg. Er du klar til debatten?»

Matthew kikket nedover den nakne kroppen sin. «Ja.»

«Det første programmet med Aleqa og Søren Espersen går nå. Husk å se det. Jørgen Emil Lyberth fra IA er der også i dag.»

Matthew lot seg falle baklengs ned i sofaen, snappet til seg fjernkontrollen i samme bevegelse og slo på tv-en.

«Slå over på KNR,» brummet redaktøren.

«Ja, ja …»

«Jeg vil ha ut en kort oppsummering av møtet på hjemmesiden med en gang etter programmet. Misu sitter klar til å oversette, så det er bare smækk, smækk. Er du med?

«Ja, ja … Jeg ser det nå.»

«De har akkurat begynt.» Redaktøren trakk pusten dypt. «Det er om den havarerte forsoningskommisjonen og de ti millionene.»

«Jeg ser det,» gjentok Matthew kort. «Aleqa sier at det kreves samhold og ikke splittelse. Landet må stå sammen og forsones både innad og utad. Lyberth innvender at det hadde vært bedre å bruke de ti millionene på kunst og kultur enn på et dyrt utvalg, hvor den danske regjeringen ikke gidder å delta engang.»

«Nettopp, bra, du ser det. Husk å få lagt ut noe med en gang. Du må skrive mens du lytter, ok?»

«Ok, jeg er i gang. Jeg legger på så jeg kan ta notater.»

Landsstyreformann Aleqa Hammonds stemme gled ut i rommet. «Problemet er ikke de ti millionene, men at Danmark ikke blir med. Vi trenger denne forsoningen.»

«Det er ikke forsoning vi trenger,» brøt Lyberth inn. «Men derimot selverkjennelse.»

En tredje stemme blandet seg inn: «Er ikke hele denne kommisjonen bare et skalkeskjul for et politisk ønske om å melke den danske staten for enda flere millioner, samtidig som man vil ha mer selvstendighet?

«Det er det stikk motsatte som er tilfellet,» svarte Aleqa skarpt. «Det handler utelukkende om forbrødring og fellesskap, men det ser jo mørkt ut når den eneste vi kan få opp hit, er en krakilsk DF-er.»

«Ja, ja. Jeg er nå her uansett hva du sier,» svarte Espersen fort.

«Det er for svakt av Helle Thorning og resten av den danske regjeringen at de ikke vil ha forsoning,» avbrøt Aleqa sint.

«Forsoning om hva?» sa Espersen. «Spør du meg, burde Danmark blande seg inn i alt her oppe. Det er jo helt grotesk at vi pøser ut milliarder hvert år uten noen som helst innflytelse på hva som skjer med alle disse pengene. Vi ville aldri i verden akseptere at man hadde verdens høyeste selvmordsrate på Bornholm eller Lolland, eller at hver tredje jente ble seksuelt misbrukt.»

«Det er alltid den samme leksa fra Dansk Folkepartis side,» fnyste Aleqa. «Dere er unyanserte og rasistiske.»

«Ja vel. Så det er rasistisk å være imot voldtekt av barn?» kontret Espersen.

Matthew trykket på fjernkontrollen og hørte stemmene bli svakere og svakere. Han behøvde ikke å høre på Aleqa og Espersen for å vite hva de sa, for det var alltid det samme.

Han strakte seg etter den bærbare pc-en. Den første av tre planlagte politiske debatter mellom Aleqa Hammond og Søren Espersen tok utgangspunkt i forsoningskommisjonens skjebne, men kom raskt over i et spor hvor frontene var steile mellom den grønlandske landsstyreformannen og Dansk Folkepartis nestformann og grønlandspolitiske talsmann.

Knappe tjue minutter senere var teksten ferdig, og i samme øyeblikk som Aleqa, med tydelig vemmelse i blikket, vekslet håndtrykk med Espersen, sendte han den til oversetteren, så den kunne presenteres på både dansk og grønlandsk på sermitsiaq.ag.

Den gangen Matthew avsluttet journaliststudiet sitt for en liten håndfull år siden, hadde han aldri i verden sett for seg at han skulle sitte i Nuuk og skrive om forsoning. Drømmene hadde strukket seg høyere enn som så, og gått mer i retning av jakten på en sensasjon. Så hadde alt gått i stå med ulykken. Særlig drømmene. Alt hadde hatt sin sammenheng. Han hadde elsket Tine. Drømmen om familien. Emily. Men bare sammen. Som helhet.

Matthew lukket øynene. Kanskje var det dét han søkte i Nuuk blant spøkelsene av faren, Tine og Emily; å bryte opp helheten og gripe fatt i en vei ut gjennom spredte enkeltdeler, før han ble oppslukt av mørket der inne. Noe nytt. Glimt av liv. Noe vilt uten helhet.

Han gled tilbake i sofaen og lot seg falle sammen. Skrikene fra marerittet gnagde i tankene hans. Magens runding føltes mot fingrene. Han gned seg i øynene. Det var sent, men han ville neppe få sove stort denne kommende natten. Lyset ville hvile over byen uavbrutt. Tåka sikkert lette. Han dro pc-mappen til seg og stakk hånden i en av lommene, hvor fingrene fant frem til en håndfull eldre fotografier.

Ett for ett studerte han dem og la dem ut på sofaen ved siden av seg. Alle bildene var slitte av de mange turene mellom fingrene hans. Noen av dem hadde han hatt siden han var gutt. Dem av faren var de eldste. De var tatt ved Thulebasen, og faren var kledd i uniform på alle unntatt ett, hvor han satt sammen med Matthews mor på en militært utseende restaurant. Faren smilte. De smilte begge to. Moren med den tykke magen sin. Et av bildene var ikke et foto, men et postkort. Sendt fra Nuuk i august 1990. I am not able to get to Denmark as soon as planned, sto det. Sorry, love you both.

Matthew lot en finger gli bortover bokstavene. De ordene var det eneste som var igjen av faren hans. Kortet var kommet et par måneder etter at Matthew og moren hadde flyttet tilbake til Danmark.

Det siste bildet som gled mellom fingrene hans, var det av Tine. Tine som smilte og satt og så på ham. Hun smilte slik fordi de samme dag hadde fått vite at de skulle få en datter. De hadde til og med sett henne på skjermen hos jordmoren. Hun skal hete Emily, hadde Tine sagt. Emily. Og når hun blir litt større enn magen min, vil jeg lese Wuthering Heights for henne. Han hadde elsket Tine. Hun hadde elsket ham.


Mannen fra isen

ANGUT SERMIMEERSOQ


Kapittel 2

Nuuk, 8. august 2014

 

Helikopterets kraftige rotorblader fikk snøen til å lette fra iskappen og stå opp rundt de få mennene som allerede befant seg på isen. Som om snøen i seg selv plutselig var blitt en tornado av rasende, små glassplinter. Matthew kunne se mennene dekke ansiktene for å beskytte seg mot de stikkende partiklene, men det hjalp neppe stort, ettersom snøen hadde det med å trenge igjennom de minste sprekker og hull når den først var vakt til live og i flukt, og det gjorde ikke saken bedre at solen sto høyt på himmelen og slipte de små iskrystallene enda skarpere i dobbeltilden mellom dens egne stråler og gjenskinnet fra innlandsisen under dem.

«Kan du se noe?» ropte en stemme foran ham.

«Bare de andre,» ropte Matthew tilbake og løftet en hånd for å skjerme mot sollyset, mens han samtidig knep øynene sammen. Fingrene dirret. Som de alltid gjorde. Trakk oppmerksomheten hans til seg med den urolige sitringen. Han knyttet hånden og la neven mot pannen mens øynene gled igjen et øyeblikk.

Det svære Sikorsky-helikopteret gjorde et utslag med bakenden og svingte langsomt rundt sitt eget midtpunkt, før det begynte å dale ned mot det tykke laget av sammenpresset snø og is under dem. Solstrålene ble avløst av skygge, og i et glimt kunne Matthew se sitt eget bleke ansikt og det lyse håret speilet i vinduet.

Fotografen ved siden av ham lente seg så langt ut at han kunne ramle ned på isen hvert øyeblikk, og Matthew skjønte ikke hvordan de i det hele tatt kunne finne på å åpne døren før de hadde landet.

«Der!» Fotografen avbrøt tankene hans og rev kameraet opp til ansiktet. Se! Der er det!»

Matthew tok et godt tak i stroppen ved setet sitt og strakte seg mot skulderen på fotografen i et forsøk på å følge retningen på kameralinsen ned mot det endeløst hvite. Det var ikke mange meterne ned nå. Snøen ble feid så langt unna av rotorens kraft at området rett under dem var som blåst helt glatt. Matthew lot hånden gli over bukselommen for å kontrollere at han hadde både sigarettene og lighteren med seg.

Mennene på isen var blitt større. Så store at Matthew kunne se de sammenknepne øynene og brune ansiktene.

Han hadde ikke vært mange månedene i Nuuk, men var blitt sendt ut på denne jobben rett og slett fordi det ikke var andre på avisen akkurat den morgentimen da oppringningen fra redaktøren kom. Vær på flyplassen om en halvtime. Noen menn på jakt har funnet en død mann, som ser ut til å ha vært der så lenge at han er blitt til en mumie. Antagelig en mann fra vikingtiden. Dette er stort, skjønner du det. STORT!

En av de første dagene etter ankomsten til Nuuk hadde Matthew fått den obligatoriske omvisningen i byen, og den dagen hadde han sett mumiene av inuittfolk som befant seg på museet i Kolonihavnen, men det var lenge mellom hver gang det dukket opp nye mumier, og denne mumien skilte seg ut ved at den var nordisk av utseende. Ikke inuitt. Det var første gang de hadde funnet en godt bevart nordboer, og det var allerede store forventninger i forskningsmiljøet om at funnet av mumien ville gi muligheter til å lære mer om de nordiske beboernes liv og hverdag. Etter hva Matthew hadde lest seg til, hadde nordboerne forsvunnet nærmest sporløst etter å ha levd ikke mindre enn 500 år i bosettingene sine på Grønland, noe som var forbundet med en del mystikk, for det virket underlig at så bofaste folk kunne forsvinne så brått. Det motsatte hadde jo vært tilfelle på Island og Færøyene, hvor den nordiske befolkningen hadde blitt værende og bodd uavbrutt, mens det på Grønland var et hull fra midt på 1400-tallet til 1721, da Hans Egede på sin leting etter nordboerne fant de gamle boplassene forlatt, men i stedet selv begynte å misjonere blant inuittene og skapte grunnlaget for det moderne Grønlands kolonitid.

Nå hadde en historisk nordboer dukket opp av isen, ingen kunne riktignok skjønne hva han hadde hatt der ute i det ensomme hvite å gjøre, men han var nå der, og det var ham de hadde fløyet ut for å se.

Redaktørens ord gjenlød i Matthews hode. Vi skal være først ute med denne nyheten. Ikke resten av verden. Dette er vår nyhet og vår sensasjon, så det er oss de andre skal referere til, skjønner du? Du kan skrive engelsk, ikke sant?

Selvfølgelig kunne han skrive engelsk. Det hadde han understreket for redaktøren gang på gang i jobbintervjuet. Engelsk, tysk, dansk, norsk og svensk, men ikke kalaallisut, grønlendernes språk, selv om det hadde vært et krav i stillingsannonsen.

«Yess!» utbrøt fotografen mens det store kameraet durte løs. «Dette blir faen meg bra saker.» Han snudde hodet og så på Matthew med to store, mørke øyne. «Tror du alle de store, utenlandske avisene kommer til å bruke bildene mine?»

«I første omgang gjør de nok det,» sa Matthew og nikket adspredt uten helt å ta blikket vekk fra isen under dem.

«Med navnet mitt under?»

«Det skal vi nok sørge for,» fortsatte Matthew. «Men la oss nå få greie på identiteten hans først.»

«Det blir helt sykt,» ropte fotografen uten å ense de siste ordene. «Jeg når ut over hele verden nå. Fuck, det er sykt! Yess!»

Det gikk et støt gjennom helikopteret da det traff isen. Matthew kjente hvordan det liksom sank i kne, mens hjulene et langt sekund ble presset opp mot buken av den tunge, røde kroppen. Det var den første turen hans med et av de store helikoptrene fra Air Greenland, men ifølge redaktøren kunne han like godt venne nervene og magen til det, for det ventet mange slike turer – ikke minst om vinteren når været fant på å holde flyene på bakken, bortgjemt i tåke, storm, is eller snødrev.

Det spilte ingen rolle her og nå. De hadde landet og ville om et øyeblikk få se den første virkelige mumien av en nordboer som noen gang var blitt funnet. Uttørket og preservert av frost og kald arktisk luft. Matthew kunne allerede se for seg artikkeloverskriften. Nordens Ötzi. Ismannen fra fortiden. Den siste viking. Mulighetene var så mange at han ble helt svimmel, og midt oppe i det hele måtte han også tenke på hva som hørtes best ut på engelsk, og hvor mye drama som kunne proppes inn i historien. Et mord ville være bra. Den siste viking, såret, døende og ensom på isen. Det var en mulighet. The last viking. Left behind. Wounded and dying.


Kapittel 3

 

Gjenskinnet fra isen var så skarpt at Matthew nesten ikke kunne holde øynene åpne, da han kløv ut gjennom helikopterdøren og gikk de få skrittene ned jerntrappen som hadde foldet seg ut under føttene hans.

Rundt dem lå en verden som var så hvit at ingenting hadde rammet ham på en så gjennomborende måte noen gang, som dette blendende lyset.

Men det magiske ble effektivt revet i filler av den ennå larmende rotoren, som med monotont tunge hugg skar luften i stykker igjen og igjen like over hodene på dem.

En av mennene på isen gjorde tegn til piloten, og snart begynte avstanden mellom rotorbladenes hugg å bli større. Motorlarmen fra maskinen tonet ut i en turbinaktig summing, før den etterlot den avsides pletten av innlandsis i en dyp stillhet.

Det hadde vært tre andre menn med helikopteret og én kvinne. Alle fra Danmark, men, så vidt Matthew hadde forstått, ansatt ved Grønlands Universitet, Ilisimatusarfik. Bortsett fra en av mennene, som var fra museet hvor Matthew hadde sett inuitt-mumiene.

«Hei, er du fra avisen?»

Matthew fikk øye på en lokal politibetjent, som i motsetning til flokken fra helikopteret var inuitt av utseende.

Fotografen var også inuitt. Malik. Han hadde sprunget rundt mellom is og bergnabber fra han tok sine første skritt, og han var også en av de få som Matthew hadde begynt å få et godt forhold til på avisen.

«Ja,» sa Matthew kort. Fortsatt med øynene lett sammenknepet. «Jeg skal visst skrive om en mann som er blitt funnet her.» Fingrene gned instinktivt rundt den ringen som ikke satt på fingeren hans lenger. Det øverste leddet på høyre ringfinger gled inn i et løst grep mellom de tre første fingrene på venstrehånden, som dreide frem og tilbake med ringen som nå bare var en erindring i huden.

Politimannen nikket. «Han ligger bak der, men det var ikke derfor jeg spurte.»

«Nei vel?»

«Dere får ikke komme nær ham, men det skjønner du vel selv.» Han snudde seg mot Malik. «Og du holder litt avstand i dag, ok?»

«Er det så nøye, da?» utbrøt Malik. «Han er jo helt dypfryst.»

Politimannen trakk på skuldrene og nikket mot gruppen av vitenskapsfolk fra helikopteret. «Det er de der som bestemmer.»

«Men vi kan vel ta bilder og skrive om det, ikke sant?» spurte Matthew og forsøkte å fange politimannens oppmerksomhet, i håp om at de andre også hørte ham og inviterte dem inn i selskapet. «Det er jo en sensasjon, og vi skal ha denne saken ut i vår egen avis, før andre kommer og stjeler hele oppmerksomheten. Det kommer til å gå verden rundt, dette her.»

Han kunne se at ordene gjorde den tilsiktede virkningen på den unge politimannen.

«Kanskje vi kunne begynne med et par bilder av deg her ved helikopteret, rett ved siden av mumien?» Matthew så spørrende på politimannen. «Hva var det du het igjen. Det må helst være riktig stavet i artikkelen. Den kommer jo på engelsk også.»

Politimannen så sammenbitt ut, men nikket. «Ulrik Heilmann. Med to n-er.» Han gjorde en liten håndbevegelse mot Malik. «Jeg gikk på skolen sammen med Malik.»

«Ok, med to n-er,» bekreftet Matthew, og vendte i likhet med politimannen blikket mot Malik. «Tar du et par bilder av Ulrik her, så vi har noe til avisen?»

Malik så med løftede øyenbryn på Matthew og deretter på Ulrik. «Men, skulle vi ikke …»

«Jo, jo, men først må vi ha grunnhistorien på plass,» avbrøt Matthew ham raskt. «Det er viktig å få med alt.»

Før Malik rakk å si mer, snudde Matthew seg og så på Ulrik igjen. «Skal jeg skrive at du fant ham?»

«Nja, det var jo noen fangstfolk som så ham først og varslet oss på stasjonen, så det var dem som fant ham.»

Matthew så seg om. «Men de er forsvunnet igjen?»

Ulrik nikket med store øyne. «Ja, de var på vei opp langs isen for å se etter rein. Enok skal gifte seg, så de skal skyte rein til bryllupet.»

«Enok?» gjentok Matthew.

«Fetteren til en av dem,» sa Ulrik og ristet på hodet. «Det spiller ingen rolle, de skulle bare videre.»

«Det er ikke mye rein der ute,» hvisket Malik i retning Matthew. «Men det kan jo hende de treffer på en moskus på vidvanke.»

Matthew så på Ulrik. «Jeg tror bare vi skriver at du fant ham. Men altså etter tips fra noen jegere. Det er også bedre at det er ditt navn som står i artikkelen når de begynner å ringe fra utlandet. Du er lettere å finne enn …» Matthew så utover fjordene og fjellene. «Tre jegere et sted der ute.»

Maliks linse fanget inn den mer og mer smilende politimannen. Han nikket for seg selv og kikket bort på den lille gruppen av forskere og museumsmannen, som nå hadde samlet seg rundt en avlang, brun pose av gammelt skinn.

Matthew strakte hals, men kunne ikke se annet enn det brune skinnet. Tankene hans fløy rundt mellom forskjellige overskrifter på dansk og engelsk og alle mediene, som kanskje ville begynne å ringe ham ned om ikke lenge.

Han ristet på hodet og stampet med føttene på det glinsende snøteppet under seg. Det føltes solid, men føttene hans sank likevel i når han trampet skikkelig. Solen varmet intenst, og han kunne kjenne hvordan den bet i huden og strammet i ansiktet. Snøen virket porøs og grovkornet. Sommersnø. Den pakket seg tettere sammen for hver centimeter i dybden. Det var omtrent hva han visste om bredannelse. Til slutt var trykket så stort at det hele ble presset sammen til is. Tykk, kilometerlang is, som med årene under det høye trykket forandret seg fra å være uklar til å bli glassklar som rent og skjært krystall.

Han så opp igjen. Ikke langt fra dem var det en mørk sprekk ned i iskappen. «Var det der nede dere fant ham?» spurte han og så bort på Ulrik mens han pekte på sprekken.

Ulrik nikket med et smil, men falt litt sammen i ansiktet. «De sier at jeg skulle ha latt ham ligge, så de kunne ha sikret funnet helt, men vi trodde det var en død jeger eller noe i den stilen.»

Matthew smilte. «Det kunne jo ikke du vite, og det skjønner de sikkert også.»

Ulrik trakk på skuldrene. «Kanskje, jeg vet ikke. Det var først da jeg fikk ham opp at jeg så at huden hans var helt gul og at alt kjøttet i ansiktet og føttene var tørket inn, som et skinn som har hengt oppspent i vinden.» Han dro ned glidelåsen i den svarte uniformsjakken, tok den av seg og la den over den ene armen.

«Føttene?» gjentok Matthew. «Var han barbeint?» Blikket søkte forgjeves mot forskerne.

Ulrik snøftet kraftig i nesen og løftet øyenbrynene. «Ja, jeg så jo ikke alt, men jeg tror han er naken inne i skinnet også. Bare at det sitter fast til ham. Skinnet altså. Som om det er grodd sammen med huden.» Han rynket på nesen. «Han har faen meg ligget der lenge.»

«Sikkert minst 600 år, hvis han er nordisk,» tilføyde Matthew.

Ulrik nikket. «Jeg husker ikke når de var her.»

«Men de tror han er nordisk?»

«Det er i hvert fall hva jeg har fått høre, og det er ingen tegn på at det skulle være nyere eller ha med en forbrytelse å gjøre, men likevel har de rekvirert rettsmedisiner og kriminaltekniker fra Danmark for sikkerhets skyld. De kommer visst først i neste uke. Inntil da skal vi bare sikre området.» Han nikket mot forskerne. «Men de har nå fått lov til å se på ham.»

«Det blir stort, dette her,» sa Matthew. «BBC, NBC, National Geographic, TIME. Hele sulamitten. Tror du ikke vi kan få lov til å ta en titt snart?»

Ulrik nikket igjen. Myndig. «Jeg skal spørre dem hvor langt de har kommet. Dere kan kikke i bresprekken så lenge. Men, hei!» Han fanget Maliks blikk. «Forsiktig, ikke sant? Jeg gidder ikke å måtte fly til Sana med dere to nå.»

«Du blir faen meg kjedeligere og kjedeligere,» sa Malik med en latter. «Før vi vet ordet av det, får Lyberth deg valgt inn i Inatsisartut også, og da er du fortapt for alvor. Om et år er du like tørr og skrukkete som mumiemannen.» Malik snudde seg mot Matthew. «Ulrik stiller for Siumut i neste valg, og med Jørgen Emil Lyberth i ryggen er sjansen stor for at vi står overfor en kommende minister her, for natur, miljø og justis eller noe.»

«Ja, ja,» mumlet Ulrik uten helt å kunne skjule et smil, og en anelse av stolthet blusset opp i de rødmende kinnene. «Det skal nå velges først, ilaa? Og det er bare seksten måneder siden forrige valg.»

«Velges skal det, og du kommer til å bli valgt. Lyberth har lagt en lapp med navnet ditt på den taburetten.»

Ulrik ristet på hodet. «Det skal nok mer til enn en lapp.»

«Tvert imot.» Malik løftet begge øyenbrynene. «Du … Husk, hvis dere trenger en fotograf oppe i departementet der, så er jeg klar som et egg.»

«Bare vær litt forsiktig der nede, ok?»

«Vi er så forsiktige at du aner ikke. Du kjenner da meg.»

«Ja, nettopp.»

Malik så oppgitt opp i himmelen. «Han tilgir meg aldri for den gangen jeg drev til havs på et isflak og de måtte ha flere helikoptre i lufta for å finne meg.» Han slo ut med begge armene. «Men fy faen, det var det lyset på isen den dagen.»

